《陌上桑》
明代·李昌祺

曈昽晓日艳阳天，此时秦家蚕正眠。春深桑叶嫩芊绵，罗敷采摘出城边。

东条西条相纠缠，满目淑景丽且妍。繁红芳紫万仍千，煇煌宫锦绚晴川。

照见罗敷貌婵娟，鬓云倭堕鸦色玄。步摇斜插钗凤偏，素姿何曾屑丹铅。

香龈皓齿疑贝编，眉横青山黛绿填。杏脸细腻霞晕鲜，项如蝤蛴搓玉圆。

额角斜贴翠花钿，宝珰耀耳玛瑙悬。裙拖秋水笼步莲，月钩窄小进难前。

盘囊锦带缀珠璇，同心绾结一双联。暖风披拂飘兰荃，从傍过者惊复怜。

尽道罗敷是神仙，使君骏马来翩翩。下马揖赠黄金钱，欲同携手共周旋。

罗敷低头久默然，逡巡微听细声传。自陈未笄窥简篇，颇知礼训守贞坚。

闺房节操雪霜蠲，莹比明蟾照清渊。夫君豪侠称英贤，才兼文武寔两全。

骅骝丝辔象牙鞭，麒麟锁甲剑龙泉。扬麾分符领兵权，雕戈画戟拥旌旃。

流苏复帐驼绒毡，博山乱喷沈水烟。侍儿浓妆森后先，霞绡长裾舞褊褼。

左回右转何轻便，舞罢巧按鹍鸡弦。烹羔刺豹开琼筵，蒲萄名酒满觥船。

犀箸不下饫腥膻，夫君欢娱无与肩。罗敷嘉言皆陈宣，陈竟敛衽携筐还。

人生妃匹本定缘，使君有妻谅盛年。丁宁疾驱归去遄，结发义重勿弃捐。

作者简介：李昌祺（1376～1452）明代小说家。名祯，字昌祺、一字维卿，以字行世，号侨庵、白衣山人、运甓居士，庐陵（今江西吉安）人。永乐二年进士，官至广西布政使，为官清厉刚正，救灾恤贫，官声甚好。且才华富赡，学识渊博，诗集有《运甓漫稿》，又仿瞿佑《剪灯新话》作《剪灯余话》。